**Talepapir ved First Farms generalforsamling tirsdag d. 25. april 2023**

**Indlægsholder Thomas Nørgaard, medlem af GFU i Dansk Aktionærforening.**

**Mit navn er Thomas Nørgaard og jeg er her som repræsentant for Dansk Aktionærforening. Dansk Aktionærforening har ca. 18.000 medlemmer, hvoraf mange, som jeg selv ejer aktier i First Farms. Vores mærkesag i Dansk Aktionærforening er i år GOD investering, hvor GOD står for Gennemsigtighed, Ordentlighed og Dygtighed.**

**Denne mærkesag føler jeg at bestyrelse, direktion og medarbejdere i First Farms har levet op til i regnskabsåret 2022.**

**Først tillykke med årets resultat, som må betegnes som værende flot i en verden, hvor krig og inflation samt andre uforudsigelige begivenheder er hverdag. Vi håber denne udvikling i First Farms kan fortsætte.**

**Så er det også værd at bemærke, at man i First Farms allerede har indledt investering i den grønne omstilling. Det blev omtalt på sidste års generalforsamling, at det var noget man havde i kikkerten. At det så allerede så småt er sat i værk er jo imponerende.**

**En anden ting jeg har bemærket i årsrapporten er afsnittet om Den unge arbejdskraft. De tiltag First Farms har sat i gang for at rekruttere unge med interesse for landbrug lyder spændende. Havde vi for 55 år siden, hvor jeg blev uddannet til landbrugstekniker haft muligheden for at finde job i et selskab som First Farms, ville jeg have været interesseret. I den forbindelse vil jeg gerne spørge. Har First Farms udover de lande hvor selskabet har produktion kontakt til institutioner inden for landbrugsuddannelser i andre lande, med henblik på at rekruttere unge til arbejde for First Farms?**

**En ting som jeg gerne vil have uddybet nærmere er afsnittet i årsrapporten angående inflationssikker investering i jord. First Farms køber aktier i Agri Invest der ejer og driver 10.500 ha i Rumænien. Skal det forstås på den måde, at investeringen kun går ud på at opnå afkast og værditilvækst på investeringen?**

**Stadig stor ros til informationsniveauet i First Farms årsrapport.**

**Så med ønsket om et godt produktionsår i 2023 for alle First Farms aktiviteter vil jeg sige tak for ordet.**

**Forløb af generalforsamling:**

**God modtagelse af bestyrelse og direktion, som alle kom og hilste velkommen.**

**Ca. 70 aktionærer var mødt op.**

**Bestyrelsesformand Henrik Hougaard takkede for den rosende omtale af Firstfarms aktiviteter.**

**Med hensyn til rekruttering af arbejdskraft, så meddelte adm. direktør Anders H. Nørgaard, at man forsøgte sig både i Østrig, Tyskland, Holland samt ikke mindst i Danmark og synliggøre Firstfarms, hvor man havde unge på landbrugsuddannelser i disse lande.**

**Med hensyn til investering i Agri Invest, så skal investeringen betragtes som en passiv investering til værdiskabelse, hvor Firstfarms ikke fysisk deltager i driften.**

**Efterfølgende heftig debat om udbyttebetaling, som dog ikke førte til noget. Det foreslåede udbytte blev godkendt.**

**Genvalg til den siddende bestyrelse.**

**Genvalg til revision.**

**Afslutningsvis servering af en sandwich med drikkevarer, samt tid til networking med bestyrelse, direktion samt medarbejdere som var hjemme fra udlandet for at deltage i generalforsamlingen.**